11 vas wat glo by OR Tambo wou roofAltesame 11 verdagtes is by die vragafdeling aangekeer. (Foto: SA Polisie) ŉ Groep van 11 verdagtes is agter tralies nadat hul beweerde poging om ŉ rooftog by die Internasionale Lughawe OR Tambo te pleeg, Vrydagaand gefnuik is. Lede van Valke se taktiese operasionele bestuurspan (TOMS), lede van die spesiale taakmag, Ekurhuleni se operasionele distriktaakspan, die honde-eenheid en beamptes van Bad Boy-sekuriteit, het in die gesamentlike inligtingsgedrewe operasie op die bende toegeslaan. Kol. Katlego Mogale, woordvoerder van die Valke, sê die span het inligting ontvang dat ŉ gewapende roof by die lughawe se internasionale vragafdeling beplan word. Die span het daarna die vragmotor wat gebruik gaan word, geïdentifiseer. Dit het ŉ vals nommerplaat en handelsmerk op gehad. Die verdagtes het in leë kartonbokse in die vragmotor geskuil. (Foto: SA Polisie) “Die betrokke verdagtes is dopgehou terwyl hul 8 ton-vragmotor Swissport binnegery het. Die span het die vragmotor takties voorgekeer en die 11 verdagtes, wat agter leë kartonbokse weggekruip het, in hegtenis geneem,” sê Mogale. Die Valke het onder meer op die vragmotor beslag gelê. (Foto: SA Polisie) Die polisie het beslag gelê op drie ongelisensieerde vuurwapens, die vragmotor met vals nommerplate, ammunisie en selfone. Die ondersoek duur voort. Die groep is dopgehou en voorgekeer toe hulle na die vraggebied gery het. (Foto: SA Polisie)